CELEX: 32014R1016
Language: lt
Date: 2014-07-22 00:00:00
Title: 2014 m. liepos 22 d. Komisijos deleguotasis reglamentas (ES) Nr. 1016/2014, kuriuo iš dalies keičiamas Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, II priedas

27.9.2014   
            
            
               LT
            
            
               Europos Sąjungos oficialusis leidinys
            
            
               L 283/23
            
         KOMISIJOS DELEGUOTASIS REGLAMENTAS (ES) Nr. 1016/2014
   2014 m. liepos 22 d.
   kuriuo iš dalies keičiamas Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, II priedas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (1), ypač į jo 5 straipsnio 3 dalį,
   kadangi:
   
               (1)
            
            
               Reglamento (ES) Nr. 978/2012 (toliau – BLS reglamentas) 4 straipsnyje nustatyti kriterijai muitų tarifų lengvatoms pagal Bendrųjų muitų tarifų lengvatų sistemos (toliau – BLS) bendrąją priemonę taikyti;
            
         
               (2)
            
            
               BLS reglamento 4 straipsnio 1 dalies a punkte nustatyta, kad šalis, kurią Pasaulio bankas trejus metus iš eilės priskiria prie dideles pajamas arba didesnes nei vidutines pajamas gaunančių šalių, BLS lengvatomis neturėtų naudotis. Tačiau vadovaujantis BLS reglamento 4 straipsnio 3 dalimi, 4 straipsnio 1 dalies a punktas iki 2014 m. lapkričio 21 d. neturėtų būti taikomas iki 2012 m. lapkričio 20 d. dvišalį lengvatinio patekimo į rinką susitarimą parafavusioms šalims;
            
         
               (3)
            
            
               BLS reglamento 4 straipsnio 1 dalies b punkte nustatyta, kad šalis, kuriai taikomas lengvatinio patekimo į rinką susitarimas, pagal kurį iš esmės visai prekybai taikomos tokios pačios muitų tarifų lengvatos kaip pagal BLS arba didesnės, neturėtų naudotis BLS lengvatomis;
            
         
               (4)
            
            
               BLS bendrąja priemone besinaudojančių šalių sąrašas pateiktas BLS reglamento II priede. BLS reglamento 5 straipsniu nustatyta, kad II priedas turi būti peržiūrėtas iki kiekvienų metų sausio 1 d., siekiant atsižvelgti į pokyčius, susijusius su 4 straipsnyje nustatytais kriterijais. Be to, jame numatyta, kad lengvatomis besinaudojančioms šalims ir ekonominės veiklos vykdytojams reikėtų suteikti pakankamai laiko tinkamai prisitaikyti prie šaliai taikomo BLS statuso pakeitimo. Todėl nuo tada, kai įsigalioja šalies statuso pasikeitimas remiantis 4 straipsnio 1 dalies a punktu, BLS priemonė turi būti taikoma dar vienus metus;
            
         
               (5)
            
            
               Tarybos reglamentu (ES) Nr. 1528/2007 (2) nustatyta, kad Botsvanos Respublika (toliau – Botsvana), Dramblio Kaulo Kranto Respublika (toliau – Dramblio Kaulo Krantas), Fidžio Respublika (toliau – Fidžis), Ganos Respublika (toliau – Gana), Kamerūno Respublika (toliau – Kamerūnas), Kenijos Respublika (toliau – Kenija), Namibijos Respublika (toliau – Namibija) ir Svazilando Karalystė (toliau – Svazilandas) kaip ir kitos šalys naudojasi tokiomis pačiomis muitų tarifų lengvatomis kaip pagal BLS arba didesnėmis. Vadovaujantis BLS reglamento 4 straipsnio 1 dalies b punktu tos šalys nebuvo įtrauktos į II priedą, nes jos jau naudojosi tokia lengvatinio patekimo į rinką tvarka;
            
         
               (6)
            
            
               minėtos šalys įtrauktos į BLS reglamento I priedą kaip BLS reikalavimus atitinkančios šalys;
            
         
               (7)
            
            
               nuo 2014 m. spalio 1 d. Europos Parlamento ir Tarybos reglamentu (ES) Nr. 527/2013 (3) Botsvanai, Dramblio Kaulo Krantui, Fidžiui, Ganai, Kamerūnui, Kenijai, Namibijai ir Svazilandui nustoja galioti patekimo į rinką tvarka, numatyta Reglamentu (ES) Nr. 1528/2007. Šios šalys yra BLS reikalavimus atitinkančios šalys, kaip nustatyta BLS reglamento 2 straipsnio c punkte, ir nuo 2014 m. spalio 1 d. atitinka BLS reglamento 4 straipsnyje nustatytus kriterijus. Todėl šias šalis reikėtų įtraukti į BLS reglamento II priedą nuo 2014 m. spalio 1 d.;
            
         
               (8)
            
            
               2011, 2012 ir 2013 m. Botsvaną ir Namibiją Pasaulio bankas priskyrė prie didesnes nei vidutines pajamas gaunančių šalių. Nepaisant to, iki 2012 m. lapkričio 20 d. abi šalys parafavo dvišalį lengvatinio patekimo į rinką susitarimą su Sąjunga, kuriuo iš esmės visai prekybai taikomos tokios pačios muitų tarifų lengvatos kaip pagal BLS arba didesnės, bet jo netaikė. Taigi 4 straipsnio 1 dalies a punktas šioms dviems šalims netaikomas iki 2014 m. lapkričio 21 d.;
            
         
               (9)
            
            
               vadovaujantis BLS reglamento 5 straipsnio 2 dalies a punktu, sprendimas išbraukti lengvatomis besinaudojančią šalį iš BLS lengvatomis besinaudojančių šalių sąrašo taikomas praėjus metams nuo to sprendimo įsigaliojimo. Tačiau, atsižvelgiant į BLS reglamento 4 straipsnio 3 dalį, Botsvanos ir Namibijos išbraukimas negali įsigalioti anksčiau nei 2015 m. lapkričio 22 d. Suderinus su kasmetiniu BLS reglamento II priedo atnaujinimu, Botsvanos ir Namibijos išbraukimas iš to priedo įsigaliotų nuo 2016 m. sausio 1 d. Taigi Botsvana ir Namibija turėtų būti įtrauktos į BLS reglamento II priedą ir jame būti nuo 2014 m. spalio 1 d. iki 2015 m. gruodžio 31 d.,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 978/2012 pakeitimai
   Reglamento (ES) Nr. 978/2012 II priedas iš dalies keičiamas taip:
   
               a)
            
            
               šios šalys ir atitinkami raidiniai kodai įtraukiami į A ir B skiltis:
               
                           BW
                        
                        
                           Botsvana
                        
                     
                           CM
                        
                        
                           Kamerūnas
                        
                     
                           CI
                        
                        
                           Dramblio Kaulo Krantas
                        
                     
                           FJ
                        
                        
                           Fidžis
                        
                     
                           GH
                        
                        
                           Gana
                        
                     
                           KE
                        
                        
                           Kenija
                        
                     
                           NA
                        
                        
                           Namibija
                        
                     
                           SZ
                        
                        
                           Svazilandas
                        
                     
         
               b)
            
            
               šios šalys ir atitinkami raidiniai kodai išbraukiami iš A ir B skilčių:
               
                           BW
                        
                        
                           Botsvana
                        
                     
                           NA
                        
                        
                           Namibija
                        
                     
         2 straipsnis
   Įsigaliojimas ir taikymas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   1 straipsnio a punktas taikomas nuo 2014 m. spalio 1 d.
   1 straipsnio b punktas taikomas nuo 2016 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. liepos 22 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 303, 2012 10 31, p. 1.
   
      (2)  2007 m. gruodžio 20 d. Tarybos reglamentas (EB) Nr. 1528/2007, kuriuo taikoma prekybos tam tikrų valstybių, kurios yra Afrikos, Karibų jūros ir Ramiojo vandenyno (AKR) valstybių grupės dalis, kilmės produktais tvarka, nustatyta susitarimais, kuriais sudaromi arba ketinama sudaryti ekonominės partnerystės susitarimus (OL L 348, 2007 12 31, p. 1).
   
      (3)  2013 m. gegužės 21 d. Europos Parlamento ir Tarybos reglamentas (ES) Nr. 527/2013, kuriuo dėl tam tikrų šalių išbraukimo iš derybas baigusių regionų ar valstybių sąrašo iš dalies keičiamas Tarybos reglamentas (EB) Nr. 1528/2007 (OL L 165, 2013 6 18, p. 59).